Avarie majoră în Capitală. Două sectoare au rămas fără apă caldă şi căldură după ce o magistrală principală care alimentează sectoarele 2 şi 3 de la CET Sud a cedat. Conducerea Termoenergetica susţine că vina aparţine ELCEN, care a livrat în sistem apă cu un debit mult prea mare şi cu 20 de grade în plus, iar asta a făcut ca magistrala să cedeze din cauza presiunii.

Gabriela Firea susține că avaria termică produsă sâmbătă în Capitală este un sabotaj provocat în urma unui ordin politic, scopul fiind ca primarul general să fie acuzat că lasă bucureștenii fără căldură. Edilul cere ca Elcen să afle responsabilul, potrivit Mediafax.

„E un sabotaj în dorința de a lovi în primarul Capitalei ca acesta să fie acuzat de cetățeni că ar fi vinovat de avarie. Nu suntem vinovați. Instanța și cei care vor ancheta vor decide ce riscă (cei responsabili de avarie, n.r). Noi facem (plângere, n.r.) împotriva Elcen, iar conducerea Elcen să afle cine a dat odinul politic pentru acest sabotaj. Pentru că nu mi se pare o întâmplare”, a declarat Gabriela Firea la un post de televiziune.

Direcția Termoenergetica susține, de asemenea, că vina aparține ELCEN.

”Am reușit și am izolat avaria astfel încât 300 de blocuri să fie afectate de pe raza sectoarelor 2 și 3. Urmează să facem o nouă izolare astfel încât numărul acestora să se reducă. Sperăm ca până la finalul zilei să remediem tot ce s-a întâmplat. O astfel de avarie se poate întâmpla, în mod normal, din 3 cauze: din punct de vedere al debitului, presiunii și temperaturii.

Acești 3 parametri sunt comandați de dispeceratul central al nostru și avem în sistemul informatizat evoluția fiecăruia. Comanda a fost de 96 – 98 de grade, iar în interval de 30 de minute, în jurul orei 9, am primit în rețea apă cu 20 de grade mai fierbinte decât solicitasem. Aceasta a provocat avaria.

Este evident că o astfel de situație nu este una normală. Este anormal să se întâmple așa ceva, vorbim de oameni care lucrează de zeci de ani în sistem. O diferență atât de mare, de 20% nu este ceva întâmplător.”

În urma avariei, 300 de blocuri sunt afectate, în sectoarele 2 și 3.

Primarul Gabriela Firea a anunțat, inițial pe Facebook că depune plângere pentru sabotarea sistemului de termoficare deoarece angajații ELCEN ar fi efectuat în mod intenționat o avarie gravă, unde „s-a greșit cu 20 de grade mai mult”.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Reacția USR București: Gabriela Firea minte de îngheață apele

USR București a precizat, pe Facebook, că Gabriela Firea minte atunci când acuză un sabotaj în privința avariei de la Elcen și subliniază că problemele din Sectoarele 2 și 3 au apărut deoarece nu au fost efectuate reparații pe tronsonul respectiv. Lucrările au vizat doar 18% din acea porțiune.

„Gabriela Firea minte de îngheață apele! Părți mari din Sectoarele 2 și 3 au rămas din nou fără căldură și apă caldă, la fel ca în decembrie 2018. De ce? Simplu. Pentru că reparațiile pe tronsonul Bobocica, aflat la ieșirea din CET Sud, s-au făcut în proporție de doar 18,75%, așa cum ne arată un raport al Primăriei Generale”, se arată într-un mesaj postat pe Facebook de USR București.

În august 2019, Gabriela Firea declara că a reabilitat 30 de km de rețea de transport primară, însă primarul Capitalei a mințit - de fapt, a reabilitat doar 680 de metri, mai spune sursa citată, potrivit Mediafax.

„Gabriela Firea acuză sabotaje închipuite, dar de fapt e vorba doar de minciunile ei care ies la iveală!”, precizează postarea.

Replica ELCEN: Avaria a avut loc vineri seara. Sunt avarii pentru că sistemul este vechi

Compania ELCEN susține că avaria care afectează mii de bucureșteni a apărut din cauza țevilor vechi și ruginite. Elcen mai precizează că Gabriela Firea încearcă să arunce vina pe companie pentru avariile din propria curte, iar problemele din Sectoarele 2 și 3 au apărut din cauza rețelei de termoficare aflate în responsabilitatea PMB și nu din cauza creșterii de temperatură.

"PMB încearcă să arunce vina pe ELCEN pentru avariile din curtea proprie (Termoenergetica) și pentru lipsa căldurii și a apei calde la consumator

În urma unei avarii produse ieri seară la ora 22:40 pe rețeaua de termoficare aparținând Termoenergetica aflată în subordinea Primăriei Municipiului Capitalei, a crescut debitul de apă de adaos la aproximativ 1000 de tone/h doar la CTE București Sud, iar presiunea pe conductele de retur a scăzut la un (1) bar, ceea ce a indicat apariția unei spărturi violente pe magistrala de termoficare nr. 2.

Din acel moment, echipele ELCEN, în coordonare cu echipele Termoenergetica, au intervenit prompt și au început manevrele tehnice necesare într-o astfel de situație de avarie.

IMPORTANT:

Parametrii agentului termic livrat din CTE București Sud înaintea apariției avariei pe rețeaua de transport exploatată de Termoenergetica s-au menținut constant la valorile solicitate de Termoenergetica prin nota telefonică, respectiv: 97-98 grade C, presiune tur: 4,2-4,3 bar, presiune retur: 1,6- 1,7 bar.

La ora 08:45, în coordonare cu Termoenergetica, în contextul manevrelor tehnice efectuate, a avut loc o creștere tranzitorie de temperatură. Menționăm că nu au fost variații majore de presiune care ar fi putut genera avarii pe rețea.

IMPORTANT:

Locuitorii din sectoarele 2 și 3 nu au apă caldă și căldură din cauza avariilor de pe rețeaua de termoficare aflată în responsabilitatea PMB și nu a unei creșteri tranzitorii de temperatură, așa cum a insinuat Gabriela Firea într-o postare în spațiul public.

În ciuda afirmațiilor tendențioase ale Primarului Capitalei, Gabriela Firea și a încercărilor disperate de a găsi un vinovat pentru situația dezastruoasă în care se află sistemul de termoficare, angajații ELCEN, în colaborare cu angajații Termoenergetica, au făcut tot ce-au putut pe tot parcursul nopții și în cursul zilei de astăzi, pentru ca situația să nu scape de sub control.

Ceea ce omite să sublinieze Primarul Capitalei, în mod intenționat, este faptul că sistemul de termoficare din București aflat în grija Primăriei Municipiului București este în prag de colaps, că țevile sunt vechi și ruginite, iar pierderile de apă caldă pe rețea sunt imense. Din această cauză, avariile sunt din ce în ce mai dese, iar riscul unui colaps total e tot mai aproape de realitate. Doamna Primar mai omite să afirme că sunt necesare eforturi uriașe pentru a menține sistemul pe linia de plutire în situația dezastruoasă în care a ajuns.

Rețelele de conducte au nevoie de reparații urgente, nu de cârpeli, însă PMB alege să cheltuie sute de milioane de lei pe acțiuni de imagine, târguri, festivaluri și iepurași, ignorând cu bună știință problemele structurale. Mai mult decât atât, sistemul de termoficare din București riscă să fie compromis iremediabil, pentru că PMB nu își onorează obligațiile de plată pentru agentul termic destinat populației. Primarul Capitalei, preferă să-și concentreze atenția pe aspecte de natură politică ce nu au nicio legătură cu binele cetățenilor. Lansarea de informații false în spațiul public și crearea unor situații generatoare de haos și neîncredere, nu sunt deloc atuuri pentru o instituție al cărui obiectiv principal ar trebui să fie bunul mers al comunității pe care o păstorește", potrivit unui comunicat de presă al ELCEN.